Source: https://beta.e-justice.europa.eu/34/MT/how_to_bring_a_case_to_court?SPAIN&action=print&init=true
Timestamp: 2020-02-26 14:28:06+00:00
Document Index: 605549

Matched Legal Cases: ['qorti ', 'qorti ', 'qorti ', 'qorti ', 'Qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ']

It-tilwimiet jistgħu jissolvew mingħajr ma tmur il-qorti. Tista’ ssibha utli li tħares lejn l-informazzjoni dwar is-soluzzjoni alternattiva għat-tilwim, bħal medjazzjoni.
Il-partijiet jistgħu wkoll ifittxu medjazzjoni matul il-kors tal-proċedimenti.
It-terminu għat-tressiq ta’ kawża fil-qorti jvarja skont il-każ. Il-kwistjoni tat-termini jew tal-perjodi ta’ limitazzjoni hija legalment kumplessa u l-aħjar parir li tista’ tingħata huwa li tikkonsulta avukat jew ċentru legali li jipprovdi informazzjoni dwar l-aċċess għall-ġustizzja.
Bħala regola ġenerali u għal skopijiet illustrattivi biss:
a) Il-perjodu ta’ limitazzjoni għall-pretensjonijiet għal djun kuntrattwali huwa ta’ ħames snin.
b) Il-perjodu ta’ limitazzjoni għall-pretensjonijiet għal danni mhux kuntrattwali huwa ta’ sena.
Jekk tagħżel li ssolvi t-tilwima permezz tal-qrati, mela trid tmur f’qorti f’dan l-Istat Membru.
Jekk jogħġbok ara r-regoli dwar il-ġuriżdizzjoni fuq Competencia de los tribunales
Bħala regola ġenerali, sabiex tmur il-qorti fi Spanja, jeħtieġ li tuża:
a) rappreżentant proċedurali tal-qorti (procurador), u
b) avukat li jaġixxi għalik fil-qorti.
Mhuwiex meħtieġ li tuża dawn il-prattikanti fil-każijiet li ġejjin:
Meta l-ammont li tkun qed titlob ma jaqbiżx l-EUR 2 000.
Sabiex tiddepożita rikors skont proċedura rapida speċjali magħrufa bħala "proċedura ta’ ordni għal ħlas", diment li tipprovdi evidenza dokumentarja tad-dejn. F’dawn il-każijiet, ma hemm ebda limitu fuq l-ammont tal-pretensjoni.
Sabiex tapplika għal miżuri urġenti qabel jibdew il-proċedimenti. Dan ikopri miżuri proviżorji interim fi proċedimenti ta’ annullament, separazzjoni jew divorzju. Il-miżuri huma maħsuba sabiex jindirizzaw l-aktar ħtiġijiet finanzjarji u personali urġenti tal-konjuġi u t-tfal tagħhom, meta wieħed mill-konjuġi jkollu l-ħsieb li jressaq proċedimenti ta’ annullament, separazzjoni jew divorzju.
Ir-rikorsi jridu jiġu ppreżentati lir-Reġistru tal-Qorti għall-post inkwistjoni. Ir-rikors jiġi ttrattat minn:
a) l-Iskrivan tal-Qorti responsabbli għar-Reġistru u s-servizzi komuni ġenerali, jew
b) l-uffiċjal tar-Reġistru maħtur sabiex jaġixxi taħt is-superviżjoni u r-responsabbiltà tal-Iskrivan.
L-iskrivani tal-qorti u l-uffiċjali maħtura minnhom huma l-uniċi persuni li jistgħu jikkonfermaw id-data u l-ħin li fihom ġew ippreżentati l-pretensjonijiet, id-dokumenti li jibdew il-proċedimenti u kwalunkwe dokumenti oħrajn li hemm termini obbligatorji għalihom.
Il-pretensjonijiet ċivili jew kummerċjali ma jistgħux jiġu ppreżentati lil xi korp pubbliku ieħor, inkluża l-qorti responsabbli.
Fil-prinċipju, l-Ispanjol irid jintuża fil-proċeduri tal-qorti. F’dawk il-Komunitajiet Awtonomi li għandhom il-lingwa tagħhom (il-Katalonja, Valenzja, il-Gżejjer Baleariċi, il-Galizja u l-Pajjiż Bask), tista’ tintuża wkoll dik il-lingwa.
Kwalunkwe persuna oħra li tieħu sehem fil-proċedimenti tista’ tuża l-Ispanjol jew il-lingwa tal-Komunità Awtonoma fejn ikunu qegħdin isiru l-proċedimenti, kemm f’dokumenti bil-miktub kif ukoll fi proċedimenti orali. Jekk xi ħadd ma jkunx jista’ jifhem il-lingwa tal-Komunità Awtonoma, il-qorti taħtar interpretu sabiex jipprovdi traduzzjoni għall-Ispanjol. Ħatra ssir jew fejn stipulat mil-liġi jew inkella fuq talba mill-persuna li titlob iċ-ċaħda tal-proċess dovut. Jekk xi ħadd, minbarra parti, jipprovdi evidenza f’lingwa differenti minħabba li ma jafx jitkellem bl-Ispanjol jew bil-lingwa tal-Komunità Awtonoma, il-parti li tipproponi dik l-evidenza tkun responsabbli sabiex tipprovdi interpretu.
Il-proċedimenti jridu dejjem jinbdew bil-miktub f’dokument magħruf bħala "pretensjoni" (demanda). Meta l-ammont tal-pretensjoni ma jaqbiżx l-EUR 2 000, dan jista’ jkun dokument sempliċi li jrid ikun fih l-informazzjoni li ġejja:
a) id-dettalji personali u l-indirizz tal-pretendent, kif ukoll id-dettalji personali u l-indirizz tal-parti l-oħra, meta jkunu magħrufa.
b) x’qiegħed jitlob eżattament il-pretendent mingħand il-parti l-oħra.
Il-persuni li mhumiex jużaw rappreżentant proċedurali tal-qorti jistgħu jagħżlu jekk jittrattawx mal-qrati b’mod elettroniku jew le. Huma jistgħu jbiddlu l-metodu magħżul minnhom fi kwalunkwe ħin.
Il-ġuristi kollha huma mitluba jużaw is-sistemi ta’ preżentazzjoni elettronika jew mill-bogħod tal-qrati sabiex jippreżentaw kemm ir-rikors inizjali u d-dokumenti ta’ pretensjoni sussegwenti, kif ukoll dokumenti oħrajn, bil-għan li jiżguraw li l-preżentati jkunu ġenwini u jipprovdu rekord affidabbli li d-dokumenti ntbagħtu u waslu bis-sħiħ, kif ukoll id-data li fiha ntbagħtu u waslu.
L-organizzazzjonijiet u l-individwi li ġejjin huma wkoll mitluba li jittrattaw mal-qrati b’mod elettroniku:
a) Entitajiet ġuridiċi.
b) Assoċjazzjonijiet mingħajr personalità ġuridika.
ċ) Kull min iwettaq attività professjonali li tirrikjedi s-sħubija obbligatorja ta’ korp professjonali għall-proċeduri u t-trattattivi mal-qrati mwettqa matul il-kors tal-attività professjonali tagħhom.
e) Kull min jirrappreżenta lil xi ħadd li huwa meħtieġ li jittratta mal-qrati b’mod elettroniku.
f) Uffiċjali pubbliċi, għall-proċeduri u t-trattattivi mwettqa matul il-kors tad-dmirijiet uffiċjali tagħhom.
Jeżistu formoli standard u dokumenti stampati għall-preżentata ta’ pretensjonijiet għal ammonti li ma jaqbżux l-EUR 2 000, kif ukoll għall-pretensjonijiet finanzjarji ppreżentati skont proċedura speċjali magħrufa bħala "proċedura ta’ ordni għal ħlas". Ma hemm ebda limitu fuq l-ammont li jista’ jintalab skont il-proċedura ta’ ordni għal ħlas, iżda trid tipprovdi evidenza dokumentarja tad-dejn.
Dawn il-formoli (flimkien mal-gwidi tal-utenti) huma disponibbli fuq l-internet fuq:
Huma wkoll disponibbli għall-pubbliku fir-Reġistri tal-Qrati u fis-Servizzi Ċentrali għal kull distrett tal-qorti.
Meta ma tkun teżisti ebda formola jew din ma tkunx tista’ tintuża, trid tippreżenta pretensjoni bil-miktub lill-qorti. Għall-pretensjonijiet li ma jaqbżux l-EUR 2 000, dan huwa dokument sempliċi ħafna. Kulma jrid ikun fih huma d-dettalji personali tal-pretendent, id-dettalji personali tal-parti l-oħra, meta jkunu magħrufa, u deskrizzjoni preċiża ta’ dak li qiegħed jitlob il-pretendent. Għall-pretensjonijiet ta’ aktar minn EUR 2 000, id-dokument huwa aktar ikkumplikat minħabba li jrid jinkludi deskrizzjoni tal-fatti tal-każ, ir-raġunijiet legali għall-pretensjoni u lista f’ordni li tidentifika b’mod ċar id-dokumenti u evidenza oħra ppreżentata.
Fiż-żewġ każijiet, il-pretensjoni inizjali trid tkun akkumpanjata mill-evidenza dokumentarja kollha b’sostenn għall-pretensjoni, flimkien ma’ kwalunkwe rapporti ta’ xhieda esperti jew evidenza oħra relatata mal-kawża. B’mod ġenerali, dawn id-dokumenti ma jistgħux jiġu ppreżentati f’data aktar tard, ħlief f’każijiet speċjali ħafna.
L-individwi ma għandhomx bżonn iħallsu tariffa.
L-entitajiet ġuridiċi (kumpaniji, fondazzjonijiet, assoċjazzjonijiet) iridu jħallsu tariffa sabiex iressqu kawża fil-qrati ċivili, kummerċjali jew amministrattivi kontenzjużi u sabiex jappellaw kontra sentenza mogħtija fil-qrati soċjali. Ma hemm ebda tariffa li għandha titħallas fil-qrati kriminali. Aktar informazzjoni hija disponibbli fuq:
Fil-Komunità Awtonoma ta’ Katalunja, l-entitajiet ġuridiċi (iżda mhux l-individwi) jridu jħallsu tariffa:
Ma hemm ebda tariffa standard għat-tariffi tal-avukati. Kemm il-livell tat-tariffi kif ukoll il-metodu tal-ħlas huma stabbiliti permezz ta’ ftehim reċiproku mal-klijent.
Hemm tariffa standard għall-ħlasijiet mitluba mir-rappreżentanti proċedurali tal-qorti. Ara
Ġeneralment, il-ġuristi jitolbu ħlas bil-quddiem sabiex ikopru l-ispejjeż tal-bidu, li jiġi paċut kontra t-tariffi totali. Il-proċedimenti jinqasmu fi stadji u l-prattikanti jistgħu jitolbu lill-klijenti tagħhom iħallsu l-perċentwal korrispondenti tat-tariffi totali fil-bidu ta’ kull stadju.
Ġeneralment, il-prattikanti ma jitolbux il-ħlas sħiħ tat-tariffi qabel ma titlesta l-kawża.
In-nies li jistgħu juru bil-provi li ma għandhomx il-mezzi sabiex imorru l-qorti huma intitolati għal għajnuna legali. Il-mezzi tan-nies jiġu vvalutati bl-użu ta’ indiċi magħruf bħala l-IPREM (indiċi pubbliku tal-introjtu fil-livell bażiku).
Individwu jitqies li ma għandux il-mezzi sabiex imur il-qorti meta l-introjtu annwali tal-familja tiegħu mis-sorsi kollha ma jkunx aktar minn:
a) daqs darbtejn l-IPREM applikabbli fil-mument meta jsir ir-rikors, għal individwi li mhumiex parti minn unità ta’ familja.
b) daqs darbtejn u nofs l-IPREM applikabbli fil-mument meta jsir ir-rikors, għal individwi li huma parti minn unità ta’ familja li fiha inqas minn erba’ persuni.
ċ) daqs tliet darbiet l-IPREM, għal individwi li huma parti minn unità ta’ familja li fiha mill-inqas erba’ persuni.
Għall-2017, l-IPREM annwali huwa ta’ EUR 6 390.13.
Ċerti organizzazzjonijiet mhux għall-profitti jistgħu jikkwalifikaw ukoll għal għajnuna legali.
Kawża titqies li tressqet b’mod uffiċjali mid-data li fiha tkun ġiet ippreżentata, ladarba tkun ġiet ippreżentata lill-uffiċċju tal-iskrivan u tkun inħarġet ordni ta’ ammissjoni tal-pretensjoni għall-proċess, wara konferma li l-kwistjoni taqa’ fil-ġuriżdizzjoni tal-qorti.
Inti tiġi nnotifikat bid-deċiżjoni tal-qorti tal-ammissjoni tal-pretensjoni għall-proċess u bid-deċiżjonijiet sussegwenti kollha permezz tar-rappreżentant proċedurali tal-qorti tiegħek, jekk ikollok wieħed. Meta ma jkunx meħtieġ rappreżentant proċedurali tal-qorti, tiġi nnotifikat direttament bil-konsenja rreġistrata fl-indirizz mogħti fil-pretensjoni.
Jekk il-pretensjoni jkun fiha żball, li jfisser li ma tkunx tista’ tiġi ammessa għall-proċess, il-qorti tippermettilek perjodu ta’ żmien li fih tikkoreġi dan l-iżball. Jekk l-iżball ma jkunx jista’ jiġi kkoreġut, l-Iskrivan tal-Qorti jgħarraf b’dan lill-Imħallef, li min-naħa tiegħu jiddeċiedi jekk jippermettix li l-pretensjoni tipproċedi jew le.
Il-partijiet jiġu nnotifikati minnufih bl-istadji jew l-avvenimenti kollha fil-proċedimenti, direttament jew permezz tar-rappreżentant proċedurali tal-qorti tagħhom, meta jkollhom wieħed.
Bħala regola ġenerali, ma hemm ebda skeda ta’ żmien stabbilita għall-proċedimenti, iżda hemm termini li jridu jintlaħqu.
L-aħħar aġġornament: 25/04/2018